ພວກປະ​ທ້ວງ​​ຊາວ​ອີ​ຣັກ ຫຼາຍ​ພັນ​ຄົນ ອອກ​ມາ​ກ່າວ​ປະ​ນາມ ການ​ໂຈມ​ຕີ​ທາງ​ອາ​ກາດ ຂອງ ສະ​ຫະ​ລັດ
ບັນ​ດາ​ເຈົ້າ​ໜ້າ​ທີ່​ສະ​ຫະ​ລັດ ໄດ້​ກ່າ​ວວ່າ ການ​ໂຈມ​ຕີ​ດັ່ງ​ກ່າວ ເປັນ​ການ​ຕອບ​ໂຕ້​ຕໍ່​ການ​ໂຈມ​ຕີ​ດ້ວຍ​ຈະຫຼວດ ໃສ່ ຖານທັບ​ຂອງ​ອີ​ຣັກ ເມື່ອ​ວັນ​ສຸກ​ຜ່ານ​ມາ ທີ່​ໄດ້​ສັງ​ຫານ ພະ​ນັກ​ງານ​ສັນ​ຍາ​ຈ້າງ​ປະ​ຈຳ​ກະ​ຊວງ​ປ້ອງ​ກັນ​ປະ​ເທດ​ສະ​ຫະ​ລັດຜູ້​ນຶ່ງ.
ພວກປະທ້ວງຫຼາຍພັນຄົນພາກັນໄປເຕົ້າໂຮມກັນ ຢູ່ສະຖານທູດສະຫະລັດໃນນະຄອນຫຼວງແບັກແດດ ໃນວັນອັງຄານມື້ນີ້ ເພື່ອກ່າວປະນາມ ການໂຈມຕີທາງອາກາດຂອງສະຫະລັດ ທີ່ແນເປົ້າໝາຍໃສ່ກຳລັງທະຫານບ້ານທີ່ໄດ້ຮັບການສະໜັບສະໜຸນໂດຍອີຣ່ານ ທັງຢູ່ໃນອີຣັກ ແລະຊີເຣຍ ໃນວັນອາທິດຜ່ານມາ ການໂຈມຕີດັ່ງກ່າວ ໄດ້ກໍ່ໃຫ້ເກີດຄວາມໂກດແຄ້ນ ແລະການຕ້ອງຕິ ໂດຍບັນດາເຈົ້າໜ້າທີ່ລະດັບສູງຂອງອີຣັກ ແຕ່ສະຫະລັດ ໄດ້ອອກມາກ່າວປົກໃນການກະທຳຂອງຕົນ ແລະເຕືອນວ່າ ຕົນອາດຈະໂຈມຕີຕື່ມອີກ “ພວກເຮົາຈະບໍ່ປ່ອຍໃຫ້ອີຣ່ານຫລີກເວັ້ນຄວາມຮັບຜິດຊອບ ດ້ວຍການໃຊ້ກຳລັງ ໃນນາມຂອງຕົນ ເພື່ອໂຈມຕີແຫຼ່ງຜົນປະໂຫຍດທັງຫຼາຍຂອງອາເມຣິກາ” ນັ້ນແມ່ນຄຳເວົ້າຂອງເຈົ້າໜ້າທີ່ອະວຸໂສປະຈຳກະຊວງການຕ່າງປະເທດທ່ານນຶ່ງ ທີ່ ໄດ້ກ່າວຕໍ່ບັນດານັກຂ່າວໃນວັນຈັນວານນີ້ ໂດຍບັນລະຍາຍເຖິງການໂຈມຕີທາງກາດນັ້ນວ່າ ຢູ່ໃນລັກສະນະແບບປ້ອງກັນ ທ່ານໄດ້ກ່າວໄປອີກວ່າ “ພວກເຮົາຈະບໍ່ປ່ອຍໃຫ້ອີຣ່ານ ໃຊ້ນະໂຍບາຍການຕ່າງປະເທດໃນການຂະຫຍາຍອິດທິພົນ ເພື່ອດຳເນີນການໂຈມຕີຕ່າງໆ ທີ່ປະຕິເສດ ບໍ່ໄດ້ເລີຍ ແລະພວກເຮົາຈະບໍ່ຍອມໃຫ້ອີຣ່ານ ປະຕິເສດຕໍ່ເລື້ອງທີ່ບໍ່ມີຄວາມຈິງ ອີກຕໍ່ໄປ ” ການໂຈມຕີທາງອາກາດຂອງສະຫະລັດທີ່ແນເປົ້າໝາຍໃສ່ສາງເກັບອາວຸດ ແລະ ສູນບັນຊາການແລະຄວບຄຸມຂອງ ກຸ່ມກາຕາເອັບ ເຮັສໂບລລາ ທີ່ຕັ້ງຢູ່ໃນແຫ່ງຕ່າງໆທົ່ວອີຣັກແລະໃນພາກຕາເວັນອອກຂອງຊີເຣຍ ຊຶ່ງໄດ້ສັງຫານຢ່າງໜ້ອຍ 25 ຄົນ ແລະອີກຫຼາຍກວ່າ 20 ຄົນບາດເຈັບ ບັນດາເຈົ້າໜ້າທີ່ສະຫະລັດ ໄດ້ກ່າວວ່າ ການໂຈມຕີດັ່ງກ່າວ ເປັນການຕອບໂຕ້ຕໍ່ການໂຈມຕີດ້ວຍຈະຫຼວດ ໃສ່ຖານທັບຂອງອີຣັກ ເມື່ອວັນສຸກຜ່ານມາ ທີ່ໄດ້ສັງຫານ ພະນັກງານສັນຍາຈ້າງປະຈຳກະຊວງປ້ອງກັນປະເທດສະຫະລັດຜູ້ນຶ່ງ ບັນດາເຈົ້າໜ້ານີ້ ໄດ້ກ່າວວ່າ ຫຼັກຖານທີ່ບໍ່ຕ້ອງສົງໄສເລີຍວ່າ ເປັນຄວາມຮັບຜິດຊອບຂອງ ກຸ່ມກາຕາເອັບ ເຮັຊໂບລາ ໃນວັນຈັນວານນີ້ ນາຍົກລັດຖະມົນຕີອີຣັກ ທ່ານອາແດລ ອັບດູລ ມາຫະດີ ໄດ້ກ່າວປະນາມການໂຈມຕີຂອງສະຫະລັດ ແລະເຕືອນໃນຖະແຫລງການວ່າ ມາດຕະການຂອງສະຫະລັດ ແມ່ນຍອມຮັບບໍ່ໄດ້ ແລະກ່າວວ່າ “ຈະມີຜົນທີ່ເປັນອັນຕະລາຍຕິດຕາມມາ ” ຖະແຫລງການສະບັບນຶ່ງຈາກລັດຖະບານອີຣັກ ສືບຕໍ່ປະນາມສະຫະລັດ ຊຶ່ງບັນລະຍາຍເຖິງການໂຈມຕີ ນັ້ນວ່າ “ລະເມີດຢ່າງເປີດແຜນ” ຕໍ່ອະທິປະໄຕຂອງອີຣັກ ພ້ອມດ້ວຍກົດລະບຽບທັງຫຼາຍຂອງການປົກຄອງ ທີ່ວ່າ “ເປົ້າໝາຍ ແລະຫຼັກການຕ່າງໆ” ຂອງກຳລັງປະສົມທີ່ນຳພາໂດຍສະຫະລັດຢູ່ໃນອີຣັກເພື່ອ ຕໍ່ສູ້ ແລະເອົາຊະນະ ກຸ່ມກໍ່ການຮ້າຍລັດອິສລາມ ບັນດາເຈົ້າໜ້າທີ່ສະຫະລັດ ບໍ່ຫົວຊານຳການຕ້ອງຕິເຊັ່ນນັ້ນ ແລະແທນທີ່ຈະຖິ້ມໂທດໃສ່ອີຣັກ ທີ່ປ່ອຍໃຫ້ກອງກຳລັງ ທີ່ສະໜັບສະໜຸນໂດຍອີຣ່ານ ປະຕິບັດການຢູ່ພາຍໃນປະເທດຂອງພວກເຂົາເຈົ້າ ໄດ້ຕາມໃຈ ເຖິງແມ່ນວ່າ ໄດ້ມີການໂຈມຕີດັ່ງກ່າວຕໍ່ສະຫະລັດ ແລະກຳລັງປະສົມ ມາແລ້ວ 11 ເທື່ອ ໃນໄລຍະສອງເດືອນຜ່ານມາ ກໍຕາມ